Kuolema uhkaa homoja Tshetsheniassa – monet paenneet Moskovaan

Tshetsheenijohtajan mukaan heidän seudullaan "ei ole homoseksuaaleja".

Ramzan Kadyrov. Natalia Kolesnikova / AFP

STT, AFP

Tshetshenialainen Ilja, 20, pakeni Moskovaan jouduttuaan armeijapukuisten miesten pahoinpitelemäksi ja kiduttamaksi. Väkivallan syynä oli Iljan homoseksuaalisuus.

– Tshetsheniassa minulla ei ollut muita vaihtoehtoja kuin valehdella tai kuolla, Ilja kertoo uutistoimisto AFP:lle.

Hän piileskelee tällä hetkellä viiden muun tshetsheenimiehen kanssa pienessä talossa Moskovan rajalla. Kaikki kuusi kertovat paenneensa muslimivaltaisen alueen viranomaisten raakaa homoseksuaalien vastaista kampanjaa.

Kukaan miehistä ei uskalla kertoa oikeaa nimeään, koska he pelkäävät jonkun tunnistavan ja ilmiantavan heidät.

– Jos joku sukulaisistani tajuaisi minun olevan homo, he eivät epäilisi minuuttiakaan ennen kuin tappaisivat minut. Jos he eivät tekisi sitä, heidät tapettaisiin, koska he olisivat epäonnistuneet ylläpitämään perheen kunniaa, kertoo Nortchoksi esittäytyvä 28-vuotias mies.

Merkki moraalisesta epäonnistumisesta

Homofobia on tavallista Venäjällä, mutta se on vielä suurempaa Venäjälle kuuluvassa konservatiivisessa Tshetsheniassa, missä homoseksuaalisuus on tabu. Monien perheiden mielestä homoseksuaalisuus on merkki moraalisesta epäonnistumisesta, josta täytyy rangaista kuolemalla.

Viime kuun lopulla venäläinen sanomalehti Novaja Gazeta uutisoi, että tshetsheeniviranomaiset ovat pidättäneet satoja homoseksuaaleja miehiä. Lehden mukaan paikallisviranomaiset olivat painostaneet perheitä tappamaan miehet "puhdistaakseen kunniansa".

Lehti kertoo sukulaisten tappaneen ainakin kaksi miestä ja kolmas kuoli kidutukseen.

Tshetsheenijohtaja Ramzan Kadyrov on kiistänyt tiedot. Hänen tiedottajansa mukaan tiedot eivät voi pitää paikkansa, koska Tshetsheniassa ei ole homoseksuaaleja.

Kadyrov itse kiisti homoseksuaalien pidätyksen keskiviikkona.

– On ollut kiusallista puhua tästä. Sanotaan, että on ollut pidätyksiä, murhia, (sanomalehdet) ovat jopa julkaisseet yhden uhrin nimen. Kyseinen mies on elossa ja voi hyvin, Kadyrov sanoi.

Avunpyyntöjä päivittäin

Seksuaalivähemmistöjä avustavan venäläisen vapaaehtoisjärjestön Moskovan haara auttaa tshetsheenejä pakenemaan alueelta. Järjestön mukaan se saa joka päivä kolmesta neljään avunpyyntöä. Lähes 20 ihmistä on jo paennut Moskovaan.

Ilja säikähtää joka kerta auton ajaessa talon läheltä, vaikka hän on yli 1 800 kilometrin päässä Tshetshenian pääkaupungista Groznyista.

– Järjestö on antanut minulle lisää aikaa, mutta he löytävät minut lopulta, hän kuiskaa.

Lokakuussa Ilja raahattiin pellolle, missä kolme armeijapukuista miestä pahoinpiteli hänet.

– He kuvasivat kaiken. He kertoivat, että video päätyisi sosiaaliseen mediaan, jos en maksaisi 200 000 ruplaa. Lainasin rahat ja maksoin heille.

Iljan oli lopulta pakko paeta Moskovaan.

– Sotilaat kertoivat äidilleni, että olen homo. Olen kauhuissani. En ole voinut nukkua sen jälkeen.

Myös toinen Moskovaan paennut mies kertoo samanlaisista peloista. Hän ei ollut voinut nukkua kahteen viikkoon, peläten vaimonsa ja lapsensa saavan selville, että hän on homo.

Hän kertoo olleensa maaliskuussa "epävirallisessa vankilassa" viikon ajan.

– Siellä oli myös muita homomiehiä. Osaa heistä oli pahoinpidelty. Tajusin, että minun pitää lähteä niin nopeasti kuin mahdollista, kun minut vapautettiin.